་ལྡན། ། སྨན་སྐྱེས་པ་ནི་བསྔགས་པ་ཡིན། ། དགེ་སྤྱོད་དད་ལྡན་གཙང་བྱས་པས། ། སྨན་ནི་ལེགས་པར་གནས་པ་བཏུ། ། གངས་ཅན་འབིགས་བྱེད་རི་ཡིས་ནི། ། ས་གཞི་ཕལ་ཆེར་ཁྱབ་པ་ཡིན། ། དེ་ལས་དང་པོ་བསིལ་ཞིང་ཕན། ། འབིགས་བྱེད་སྨན་ནི་མེའི་རང་བཞིན། ། ། །ལེའུ་གཉིས་(བཞི་)པ། ། གླ་སྒང་སླེ་ཏྲེས་བ་སྤྲུ་བ། ། བཙོད་དང་དོང་ག་པུ་ཤེལ་ཙེ། ། བ་རུ་ར་དང་པོ་སོ་ཆ། ། ཆུར་བསྐོལ་བཞི་ཆར་ལུས་པ་དང་། ། འོ་མ་དང་བསྲེས་སླར་ཡང་བསྐོལ། ། ཆུ་ཟད་འོ་མ་ལུས་པ་ལ། ། སྦྲང་རྩི་ཤིང་མངར་རྒྱམ་ཚ་དང་། ། དུག་ཉུང་དུར་བྱིད་པི་པི་ལིང་། ། སྐྱེར་ཁཎྜ་བསྲེས་འཇམ་རྩི་ནི། ། ཤ་དྲོད་ལུས་སྟོབས་ཁུ་བ་སྐྱེད། ། འོ་མ་སྦྲང་རྩི་མར་བཏབ་པ། ། མས་གཏོང་རླུང་འཇོམས་ཁ་དོག་སྐྱེད། ། ཆོ་ག་གྲུབ་པའི་གནས་རྫོགས་སོ། ། ། །ལུས་ཀྱི་ཡན་ལག་སྟེ་དང་པོ། ། བྱིས་པ་བཙས་མ་ཐག་ཕྲུ་མ། ། བསལ་ཏེ་རྒྱམ་ཚ་མར་བཅས་བསྐུ། ། སོར་བཞིའི་འོག་ཏུ་ལྟེ་བ་བཅད། ། རུ་རྟ་ཏིལ་མར་དག་གིས་བསྐུ། ། རྒྱུ་སྐར་ལྷའམ་ཉེ་དུ་ལས། ། དྲས་པའི་མིང་ནི་བཏགས་པར་བྱ། ། མ་མའི་ཕང་དུ་སྤྲོ་བསྲིངས་ལ། ། དགུན་གྱི་དུས་སུ་རྣ་བ་དབུག ༑བྱིས་པ་རྟག་ཏུ་མི་ཟད་པར། ། ངུ་བ་ལས་ནི་ནར་ཤེས་བྱ། ། གང་དུ་འཛིན་ཅིང་རེག་མི་བཟོད། ། དེ་ན་ནད་ཡོད་ཤེས་པར་བྱ། ། རླུང་ལ་སོགས་པའི་ནད་གཞོམ་ཕྱིར། ། ཚེ་བློ་ཡིད་གཞུངས་སྨན་མར་སྦྱིན། ། ཚུལ་མིན་སྐྲག་པར་མི་བྱ་སྟེ། ། སྐྲག་ན་གདོན་ནི་འཇུག་པར་འགྱུར། ། བདུག་པ་རྣམས་ཀྱིས་བདུག་པའམ། ། སྔགས་དང་ཁྲུས་ཀྱིས་འབྱུང་པོ་བསལ། ། བྱིས་པ་གསོ་བའི་ཡན་ལག་སྟེ་ཉི་ཤུ་གཉིས་པའོ། ། ། །ལེའུ་བཞི་པ། ཤེས་དང་སྤྱོད་དང་རང་བཞིན་འགྱུར། ། དེ་ལ་འབྱུང་པོའི་གདོན་ཡོད་བཤད། ། སྦྱིན་སྲེག་སྔགས་གཏོར་མཆོད་སྦྱིན་རྣམས། ། ཕྱིན་ཅི་ལོག་ཏུ་བྱེད་པ་དང་། ། ཆོས་ལུགས་ཉམས་དང་གཙང་སྦྲ་མེད། ། དེ་ལ་གདོན་གྱིས་གླགས་སྐབས་ཚོལ། ། འབྱུང་པོའི་འཚེ་བ་མི་འདོད་པས། ། བཟླས་དང་སྦྱིན་སྲེག་གཏོར་མ་དང་། ། བརྟུལ་ཞུགས་ཚུལ་ཁྲིམས་མཉམ་འཇོག་དང་། ། སྦྱིན་ཤེས་བརྩེ་ལ་སོགས་པས་བསལ། ། ཤིང་ཀུན་བ་བླ་ཚ་བ་གསུམ། ། གླ་རྩི་སྒོག་སྐྱ་ཤུ་དག་དང་། ། སྤང་སྤོས་སླེ་ཏྲེས་ཉུངས་དཀར་སོགས༑ ༑གདོན་འཇོམས་སྨན་ནི་གཞན་དག་དང་། ། བོང་བུ་ཁྱི་རྟ་ལུག་བྱི་ལ༑ ༑པགས་པ་མཁྲིས་པ་བྲུན་ལ་སོགས། ། སྦྱོར་བ་འདིས་བདུག་སྨྱོ་བྱེད་དང་༑ ༑རྗེད་བྱེད་བཅས་པའི་གདོན་རྣམས་འཇོམས། ། ཕལ་ཆེར་བཀྲུ་སྨན་སྐྱུག་སྨན་དག། གཏང་བས་གདོན་ཡང་ཞི་བ་སྟེ། ། ལུས་ནི་དག་པར་བྱས་གྱུར་ན། ། ཡིད་ནི་དྲན་པ་རྙེད་པར་འགྱུར། ། གདོན་གསོ་བའི་ཡན་ལག་སྟེ་ལེའུ་གསུམ་པའོ། ། ། །ལེའུ་བཅུ་གསུམ་པ། མིག་ནད་རབ་རིབ་སྔོན་པོར་འགྱུར། ། སྔོན་པོ་མ་བཅོས་ལོང་བར་འགྱུར། ། དེ་བས་མིག་ནད་ལ་རབ་རིབ། ། མི་བཟད་མྱུར་དུ་གསོ་བར་བྱ། ། རླུང་འཁྲུགས་པས་ན་ཆུ་རྒྱུ་བའི། ། རྩར་སོང་ནས་ནི་མཆི་མ་འཛག། ལིང་ཏོག་སོགས་པ་ཕལ་ཆེར་ནི། ། འབྲས་གསུམ་སྦྲང་རྩི་མར་བཅས་ཕན། ། ། །ལེའུ་བཅུ་དྲུག་པ། ལྕགས་ཀྱི་སྣོད་དུ་ཟངས་མ་བ་གཅིན་བརྡར། ། མིག་བསྐུས་གཟེར་ནི་འཇོམས་པར་བྱེད་པ་ཡིན། ། ཟངས་མའི་སྣོད་དུ་ནུ་ཞོ་དུང་བརྡར་བ། ། བསྐུས་ན་སྐྲངས་དང་མཆི་མ་འཛག་པ་འཇོམས། ། ལྡོང་རོས་སྐྱེར་པའི་ཁཎྜ་ཟངས་མ་ཡིན། ། ཕྱེ་མས་རྫི་མ་སྐྱེད་ཅིང་ཚག་པ་སེལ། ། རྐང་པ་གཉིས་ཀྱི་བར་ན་རྩ་སྦོམ་པོ། ། གཉིས་ནས་དེ་ཡིས་མིག་ནི་ཀུན་ཏུ་ཁྱབ༑ ༑དེ་བསྐུས་བྱུག་དང་དྲིལ་བ་ལ་སོགས་པ། ། རྐང་པར་བྱས་ན་མིག་ཏུ་འགྲོ་བར་འགྱུར། ། ཉི་མ་གཟས་ཟིན་མེ་འོད་གློག་ལ་སོགས། ། བལྟས་པས་མིག་ཉམས་བསིལ་སྨན་སོགས་ཀྱིས་བཅོས། ། མིག་བསྲུང་བ་ལ་རྟག་ཏུ་མ་འབད་ན། ། མི་ལ་ནོར་ཡོད་གྱུར་ཀྱང་དོན་མེད་ཡིན། ། རྐང་པའི་རིམ་གྲོ་བྱ་སྒོང་ཞུན་མར་བསྟེན། ། མི་འཕྲོད་སྤང་ཞིང་རབ་ཕྲ་འཚེར་མི་བལྟ། ། ལེའུ་བཅོ་བརྒྱད་པ། རླུང་ལས་གྱུར་པའི་རྣ་ནད་ལ། ། ཤ་ཁུ་མར་ནི་མཚན་མོ་བླུད། ། སྒྲ་བཅས་འོན་པ་དག་ལ་ནི། ། རླུང་གི་གཟེར་འཇོམས་སྨན་གཏང་བྱ། ། ། །ལེའུ་ཉེར་གཉིས། སྣ་ནད་ཀུན་ལས་དང་པོར་ནི། ། སྣུམ་འཆོས་སྣ་བཤལ་དུད་པ་རྔུབ། ། བཙོད་དང་སེང་ཕྲོམ་ཤུག་པའི་ཆུས། ། བཀྲུས་ན་ཁ་ཡི་དྲི་ང་སེལ། ། ཤིང་ཀུན་ནག་མཚུར་བྱི་ཏང་ཀ། རུ་རྟའི་ཕྱེ་མས་སོ་ཟུག་འཇོམས། ། ། །ལེའུ་ཉེར་གསུམ་པ། དུ་བ་ཉིན་མཚན་གཉིད་ཡར་བ། ། ཆང་འཐུང་སྨྲ་མང་མགོ་ནད་སྐྱེད། ། མགོ་ནི་རྩ་བ་ཡན་ལག་ནི། ། ཡལ་གར་དྲང་སྲོང་རྣམས་ཀྱིས་བཤད། ། དེ་ཕྱིར་རྩ་བ་ལ་གནོད་པའི། ། ནད་ནི་མྱུར་དུ་གསོ་བར་བྱ། ། ལུས་ཀྱི་སྟོད་གསོ་བའི་ཡན་ལག་སྟེ་ཉི་ཤུ་བཞི་པའོ། ། ། །ལེའུ་ཉི་ཤུ་རྩ་ལྔ་པ། རྨ་ནི་ལྷན་ཅིག་སྐྱེས་གློ་བུར། ། རེད་དང་མ་རེད་དབྱེ་བས་གཉིས། ། ནད་གཞིས་བསྐྱེད་དང་ལྷན་ཅིག་སྐྱེས། ། ཕྱི་ཡི་རྒྱུས་བྱུང་གློ་བུར་བའི། ། ནད་དང་འདྲེས་པ་རེད་པ་ཡིན། ། དེ་མེད་དག་པ་མ་རེད་པའོ། ། རྨ་རེད་ཁ་རྒྱས་སྲ་བའམ་སྙི། ། མདོག་འགྱུར་དྲི་མནམ་ཚའམ་གྲང་། ། སྐྱོན་མེད་རྨ་ལ་རྨ་འབྱོར་པའི། ། སྨན་དང་ཤ་སྐྱེད་གང་ཡིན་བྱ༑ ༑ཇི་སྐད་བཤད་བཞིན་མ་གྲུབ་ན། ། དེ་ནི་མེ་ཡིས་བསྲེགས་ལ་བཅོས། ། འཕྲལ་གྱི་རྨ་ནི་རྒྱ་ཆེ་ལ། ། སྦྲང་དང་མར་བསྐུ་བསིལ་བཅོས་བྱ། ། ། །ལེའུ་སུམ་ཅུ་པ། རྨེན་བུ་མ་སྨིན་པ་ལ་ནི། ། རང་རང་སྐྲངས་པའི་ནད་ལྟར་གསོ། ། ཆག་གྲུགས་དབྱེ་བས་དུ་མར་འགྱུར། ། དེ་དག་ཀུན་གྱི་གསོ་བ་ནི། ། ཇི་ལྟར་འཚམས་པ་དེ་བཞིན་དུ། ། བཅིང་བ་དག་ཀྱང་ལེགས་པར་བྱ། ། ཆ་བྱད་ཀྱིས་གསོ་བའི་ཡན་ལག་སྟེ་ལྔ་པའོ། ། ། །ལེའུ་སོ་ལྔ་པ། སྔོན་ནི་ལྷ་དང་ལྷ་མ་ཡིན། ། བདུད་རྩི་འདོད་པས་བསྲུབས་པ་ན། ། བདུད་རྩིའི་སྔོན་དུ་སྐྱེས་བུ་ནི། ། འཇིགས་གཟུགས་མཆེ་བ་ཅན་བྱུང་སྟེ། ། དེ་མཐོང་འགྲོ་བ་སྡུག་བསྔལ་གྱུར། ། དེས་ན་འདི་ནི་དུག་ཅེས་བྱ། ། ། །ལེའུ་སོ་དྲུག་པ། འབྲས་གསུམ་ཤིང་མངར་ནཱ་ག་པུཥ། ། ཟངས་རྩི་པུ་ཤེལ་ཨུཏྤལ། ། ཤུག་པ་སྦྲང་རྩི་དང་སྦྱར་བ། ། སྐྲང་དང་འབྲུམ་པ་སྦྲུལ་དུག་སེལ། ། ། །ལེའུ་སོ་བརྒྱད་པ། སྲིན་བུ་སྡིག་པ་མི་ཟད་དུག། འབུས་ཟིན་སྦྲུལ་གྱིས་ཟིན་ལྟར་གསོ། ། སྦྲང་མ་གདུག་པའི་དུག་ཀུན་ལ། ། ཞོ་དང་མར་ནི་བླུད་པར་བྱ། ། གཏར་ཀ་གདབ་ཅིང་སྣ་སྨན་དང་། ། མིག་སྨན་གྱི་ནི་ཆོ་ག་བྱ༑ ཁྱིམ་གྱི་དུད་པ་སྐྱེར་པ་དང་། ། རྒྱམ་ཚྭ་དང་ནི་བཙོད་དག་གི། ལྡེ་གུས་ལྟེ་བ་འབུར་འཇོམས་དང་། ། བྱི་བའི་དུག་ཀུན་སེལ་བར་བྱེད། ། མཆེ་བ་ཅན་གྱི་དུག་གསོ་བའི་ཡན་ལག་སྟེ་དྲུག་པའོ། ། ། །ལེའུ་སོ་དགུ་པ། ཚེ་རིང་དྲན་དང་ཡིད་གཞུངས་དང་། ། ནད་མེད་གཞོན་དང་ལང་ཚོ་དང་། ། གཟུགས་བཟང་མདོག་དང་སྐད་གསལ་དང་། ། ལུས་དང་དབང་པོའི་སྟོབས་སྐྱེད་ཅིང་། ། ཚིག་གྲུབ་རོ་ཙ་མདངས་ལྡན་པ། ། བཅུད་ཀྱིས་ལེན་གྱིས་འཐོབ་པར་འགྱུར། ། ། །སྣུམ་བཅོས་བྱ་ཞིང་གཏར་ཀ་གདབ། ། རྣམ་པ་ཀུན་ཏུ་སྦྱང་བྱས་གཏོང་༑ ༑མ་སྦྱངས་པ་ཡི་ལུས་ལ་ནི། ། བཅུད་ཀྱིས་ལེན་དང་རོ་ཙ་ཡི། ། སྦྱོར་བྱས་དྲི་མ་ཅན་གྱི་ནི། ། གོས་ཀྱི་ཚོན་ལྟར་དོན་མེད་འགྱུར། ། རྩ་བ་ལྔ་དང་ཨར་སྐྱུར་དག། ཆུར་བསྐོལ་བཅུ་ཆ་ལུས་པ་ལ། ། ཤིང་ཚ་སུག་སྨེལ་པི་པི་ལིང་། ། ག་དུར་སྐྱེར་པ་ཨ་རུ་ར། ། ཤང་ཀ་པུཥྤ་ཙནྡན་དང་། ། ཤིང་མངར་ཀ་ར་བྱི་ཏང་ཀ། མར་དང་ཏིལ་མར་སྦྲང་རྩིར་སྦྱང་། ། ཆ་སྙོམས་བསྟེན་པའི་བཅུད་ལེན་གྱིས། ། སྙོམས་དང་སྐྲ་དཀར་གཉེར་མ་སྤོང་། ། ཚེ་རིང་ཡིད་གཞུངས་སྟོབས་སྐྱེད་འགྱུར། ། གཟེ་མ་འབྲས་བུ་སྐྱེད་པ་རྩ་བར་བཅས༑ ༑གྲིབ་སྐམ་བྱས་ནས་བཏགས་ཤིང་སྦངས་པ་ཡི། ཁུ་བ་འོ་མ་དང་བཅས་བསྟེན་བྱས་ན། ། དྲོད་སྐྱེད་མདངས་ལྡན་ལོ་བརྒྱ་ཐུབ་པར་འགྱུར། ། སྒྲ་གཅན་བདུད་རྩི་བརྐུས་པ་ན། ། སྐེ་བཅད་པ་ལས་འཛག་གྱུར་པའི། ། བདུད་རྩི་ས་ལ་ལྷུང་གྱུར་པ། ། སྒོག་སྐྱ་ཉིད་དུ་གྱུར་པ་ཡིན། ། ལྷ་མིན་ལུས་ལས་བྱུང་བས་ན། ། དེ་ཕྱིར་བྲམ་ཟེས་དེ་མི་ཟ། ། མངོན་སུམ(སྔན་དུ་)བདུད་རྩི་ལས་བྱུང་བས། ། དེ་ནི་བཅུད་ཀྱིས་ལེན་མཆོག་ཡིན། ། སོས་ཀའི་ཚ་བས་གདུངས་བྲག་ལས། ། རྒྱ་སྐྱེགས་ཁུ་བ་ལྟར་འཛག་གང་། ། བ་གཅིན་དྲི་བྲོ་གནག་པ་དང་། ། གུ་གུལ་འདྲ་ཞིང་གསེག་མ་མེད། ། བྲག་ཞུན་དེ་ནི་མཆོག་ཡིན་ཏེ། ། ནད་ནི་ཀུན་ལ་ཕན་པ་ཡིན། ། འོ་མ་དང་ནི་ལྷན་ཅིག་བཏང་༑ ༑བཅུད་ལེན་འབྲས་བུ་འགྲུབ་པར་འགྱུར། ། གང་ཞིག་བྲག་ཞུན་གྱིས་ནི་མངོན་སུམ་དུ། ། མ་བསལ་ནད་ནི་ས་སྟེང་ཡོད་མ་ཡིན། ། བྲག་ཞུན་མར་དང་སྦྲང་རྩི་བྱི་ཏང་ཀ། འབྲས་བུ་གསུམ་དང་ལྕགས་ཕྱེ་དངུལ་ཆུ་བསྟེན༑ ༑རྨ་བྱ་ལྟ་བུར་མདངས་ལྡན་ཡིད་འོང་ཞིང་། ། ཡར་ངོ་ཟླ་ཕྱེད་རྫོགས་པའི་ཟླ་བ་འདྲ། ། བུ་རམ་སྦྲང་རྩི་ཚ་བ་གསུམ། ། ཨ་རུ་ར་བསྟེན་ལོ་བརྒྱ་འཚོ། ། གཟེ་མ་སླེ་ཏྲེས་སྐྱུ་རུ་ར། ། སྦྲང་རྩི་མར་བཅས་དེ་བཞིན་ནོ། ། བདེན་པར་སྨྲ་ཞིང་ཁྲོ་བ་མེད། ། དབང་པོ་བསྡམས་ཤིང་བདག་ཉིད་ཐུལ། ། ཞི་ཞིང་དམ་པའི་སྤྱོད་ལ་དགའ། ། རྟག་ཏུ་བཅུད་ལེན་ཡིན་ཞེས་བྱ། ། རྒས་སྲ་བར་བྱ་བའི་ཡན་ལག་སྟེ་བདུན་པའོ། ། ། །ལེའུ་བཞི་བཅུ་པ། གཅིག་པུ་སྐྱོན་ནི་མེད་པ་ཡི། ། ཚངས་པར་སྤྱོད་ལ་བདག་ཡི་རང་། ། ལུས་ནི་ཟད་པ་བསྲུང་བའི་ཕྱིར། ། རོ་ཙའི་ཆོ་ག་བརྗོད་པ་ཡིན། ། དེ་ནས་སྣུམ་གྱུར་སྦྱང་བྱ་ཞིང་། ། ནི་རུ་ཧ་དང་འཇམ་རྩི་དང་། ། པི་པི་ལིང་དང་སྐྱུ་རུ་རའི། ཁུ་བ་སྦྲང་རྩི་མར་བཅས་པ། ། ཟོས་རྗེས་འོ་མ་འཐུངས་པ་གང་། ། མི་དེ་བརྒྱད་ཅུ་ལོན་ན་ཡང་། ། ལང་ཚོར་གནས་ཕྱིར་འདོད་སྤྱོད་འགྱུར། ། ཤིང་མངར་མར་དང་སྦྲང་རྩི་དང་། ། བ་ཡི་འོ་མའང་དེ་བཞིན་ནོ། །ར་ཐུག་རླིག་པ་འོ་མར་བཙོས། ། ཏིལ་མར་དང་ནི་བསྲེས་པ་ཡི། ། ཀ་ར་བཅས་ཟོས་གང་ཡིན་པ། ། བུད་མེད་བརྒྱ་ལའང་སྤྱོད་པར་ནུས། ། ཞོ་སྤྲིས་ཁ་ར་བཅས་ཟོས་པ། ། རྒན་པོའང་གཞོན་ནུ་བཞིན་དུ་སྤྱོད། ། མངར་སྣུམ་ཉམས་དགའ་བརྟས་བྱེད་པ། ། འོ་མ་བཞོས་མ་ཐག་འཐུང་ན། ། ལུག་བོང་ལྟ་བུར་སྤྱོད་པར་ནུས། ། དེ་དག་ཐམས་ཅད་རོ་ཙར་བཤད། ། གླ་སྒང་པརྤ་ཏ་ནི་རིམས་ལ་ཕན། ། སྐོམ་དད་ཆེ་ལ་གྱོ་མོ་ཆུར་གདུས་པའི། ། ཐང་ཕན་ཆུ་སོའི་ནད་ལ་བྲག་ཞུན་ནོ། ། སློན་ལ་འབྲས་ཡོས་གཅིན་སྙི་ཀྱུ་རུ་ར། ། རླུང་དང་བད་ཀན་ལ་ནི་ཨ་རུ་ར། ། མཆེར་པའི་ནད་ལ་པི་ལིང་མཆོག་ཡིན་ཏེ། ། གློ་བརྡོལ་བ་ལ་རྒྱ་སྐྱེགས་ཁུ་བ་བསྔགས། ཁྲག་མཁྲིས་ནད་ལ་བ་ཤ་ཀ་ཡིས་ཕན། ། འཁྲུ་བའི་ནད་ལ་དུག་མོ་ཉུང་ཕན་ཞིང་། ། ཚོ་ཆེས་པ་ལ་སྐྱེར་ཁཎྜ་ཡང་བསྔགས། ། སྲིན་བུའི་ནད་ནི་བྱི་ཏང་ཀ་ཡིས་འཇོམས༑ ༑མིག་གི་ནད་ལ་འབྲས་བུ་གསུམ་ཕན་ཏེ། ། དྲེག་ལ་སླེ་ཏྲེས་མཛེ་ལ་སེང་ལྡེང་མཆོག། ནད་ཀུན་ལ་ནི་བྲག་ཞུན་བསྔགས་པ་ཡིན། ། ཕོ་བའི་ནད་ལ་དར་བ་གསར་པ་བསྔགས། ། སྨྱོ་བྱེད་སོགས་ལ་མར་རྙིང་བཏང་བྱ་ཞིང་༑ ༑མྱ་ངན་ལ་ནི་ཆང་ནི་བླུད་པས་ཕན། ། གཉིད་མེད་འོ་མ་ཆམ་པར་ཞོ་དཀྲུགས་ཕན། ། རླུང་གི་ནད་ལ་སྒོག་སྐྱ་རབ་ཏུ་བསྔགས། ། ཡན་ལག་རེངས་པའི་ནད་ནི་དུགས་ཀྱིས་སེལ། ། མགོ་བོའི་ནད་ཀུན་ལ་ནི་སྣ་སྨན་བསྔགས༑ ༑བརྒྱལ་ལ་ཆུ་གྲང་གཅིག་སྙི་གཟེ་མས་སེལ། ། རྒས་སྲ་འོ་མ་ཞུན་མར་འབྲས་བུ་གསུམ། ། དེ་ལྟར་ནད་རྣམས་ལ་ནི་སྨན་གྱི་མཆོག། ཡུལ་དུས་ཅི་རིགས་བརྟགས་ཏེ་སྦྱར་བར་བྱ། ། རྒྱུད་ཕྱི་མའི་གནས་རོ་ཙ་དང་གསོ་སྤྱད་ཀྱི་ཡན་ལག་སྟེ་བརྒྱད་པའོ། ། ། །སྨན་སྤྱད་གཞུང་ལུགས་རྒྱ་མཚོ་བསྲུབས་པ་ལས། ། ཡན་ལག་བརྒྱད་བསྡུས་བདུད་རྩིའི་ཚོགས་ཐོབ་གང་། ། དེ་ལས་དོན་ཆེན་རྩོལ་བ་ཞན་པ་རྣམས། ། དགའ་བར་བྱ་ཕྱིར་རྒྱུད་འདི་ལོགས་ཤིག་བྱས། ། འདི་ནི་ཚེ་ཡི་རིག་བྱེད་རྒྱ་མཚོ་ཡི། ། སྙིང་པོ་ལས་ནི་སྙིང་པོ་བླངས་ནས་སུ། ། རྣམ་པར་སྦྱར་ལས་དགེ་བ་གང་ཐོབ་པ། ། དེ་ཡིས་འགྲོ་བས་བདེ་ཆེན་ཉིད་ཐོབ་ཤོག ༑ཡན་ལག་བརྒྱད་པའི་སྙིང་པོ་བསྡུས་པ་ཞེས་བྱ་བ་རྫོགས་སོ། ། འདིར་མཛད་བྱང་མི་གསལ་ཡང་། དཔལ་ས་སྐྱའི་དཔེ་མཛོད་དུ་ས་པཎ་གྱི་བཀའ་འབུམ་བྲིས་མ་དཔེ་རྙིང་པོད་འགའ་བཞུགས་པའི་ནང་ནས་༼ཌ༽རྟགས་ཅན་གྱི་སྟོད་ཀྱི་ཆ་ལ་བཞུགས་ཤིང་ལྡེབ་གྲངས་ཉེར་བདུན་བཞུགས། སྤྱིའི་ཨང་གྲངས་སུམ་ཅུ་སོ་གཉིས་ནས་ལྔ་བཅུ་ང་བརྒྱད་བར་ཡིན་པ། འདི་ཉིད་སྣག་ཤོག་དང་ཡིག་གཟུགས་ཚང་མ་དཔེ་ཚན་གཞན་དང་གཅིག་གྱུར་ཡིན་པ་དང་། པོད་དེའི་ནང་ས་པཎ་གྱི་གསུང་མ་གཏོགས་མེད་པ་སོགས་ལ་བརྟགས་ན། ཐོག་མར་བཀའ་འབུམ་བསྒྲིག་དུས་ནས་བཀོད་པར་ཐེ་ཚོམ་མེད་པས་མཛད་པ་པོ་ས་སྐྱ་པཎྜི་ཏ་ཡིན་ངེས་སོ། །  ། །